บุรีรัมย์ เปิดเส้นทางแนวชายแดน “ช่องตากิ่ว” เร่งระบายรถ พร้อมจัดตั้งจุดบริการประชาชน ช่วงเทศกาลปีใหม่
พลโท สวราชย์ แสงผล แม่ทัพภาคที่ 2 สั่งการให้ พันเอก ธนาธิป เรียงอิศราง ผู้บังคับหน่วยเฉพาะกิจที่ 2 กองกำลังสุรนารี พร้อมด้วยพันเอก จิระกิจ จิตรภักดี ผู้บังคับหน่วยเฉพาะกิจกรมทหารพรานที่ 26 ประสานความร่วมมือกับ หน่วยเฉพาะกิจตาพระยา กองกำลังบูรพา เจ้าหน้าที่อุทยานแห่งชาติตาพระยาและส่วนราชการทั้งจังหวัดสระแก้วและจังหวัดบุรีรัมย์ เปิดเส้นทางแนวชายแดน ไทย-กัมพูชา บริเวณช่องตากิ่ว ถนนสุริยะวิถี ละหานทราย-ตาพระยา เพื่อใช้เป็นเส้นทางพิเศษเดินทางจากภาคกลางและภาคตะวันออกไปยังภาคอีสาน เพื่อลดปัญหาการจราจรสะสมและหนาแน่นในช่วงเทศกาลส่งท้ายปีเก่า ต้อนรับปีใหม่ 2565 โดยได้มีการจัดตั้งจุดบริการประชาชน ที่เตรียมพร้อมทั้งน้ำดื่ม กาแฟ ผ้าเย็น เครื่องดื่มชูกำลัง รวมไปถึงหน้ากากอนามัยและเจลแอลกอฮอล์ นอกจากนั้น ยังมีห้องสุขาและจุดปฐมพยาบาล และจุดพักเหนื่อยระหว่างทาง เพื่ออำนวยความสะดวกให้กับพี่น้องประชาชนเดินทางกลับภูมิลำเนาได้อย่างปลอดภัย สำหรับในเส้นทางสุริยะวิถี นั้น จะมีจุดบริการประชาชน จำนวน 4 จุด ระยะทาง 15 กิโลเมตร โดยจุดที่ 1 อยู่บริเวณสามแยกทางออกจาก อำเภอตาพระยา จังหวัดสระแก้ว มีการดำเนินการจัดตั้งจุดคัดกรองยานพาหนะ โดยมีเจ้าหน้าที่จากกองร้อยทหารพราน และเจ้าหน้าที่ป่าไม้ ประจำจุดบริการ ส่วนจุดที่ 2 อยู่บริเวณทางก่อนขึ้นช่องตากิ่ว มีการตั้งจุดพักรถและจุดบริการประชาชน โดย อบต.ทับไทย อำเภอตาพระยา จังหวัดสระแก้ว ร่วมกับการบริการของ เจ้าหน้าที่สาธารณสุข และรถสุขาเคลื่อนที่ จุดที่ 3 เป็นจุดพักรถชั่วคราว สามารถพักรถกรณีฉุกเฉิน มีห้องน้ำบริการประชาชน และจุดที่ 4 เป็นจุดตรวจสุริยะวิถี กองร้อยตำรวจตระเวนชายแดนที่ 215 จัดตั้งเป็นจูดบริการประชาชน โดยเป็นการปฏิบัติร่วมของกองกำลังทหารพรานที่ 26 ขณะเดียวกันทางเทศบาลตำบลหนองแวง อำเภอละหานทราย ได้มีการเตรียมพื้นที่พักรถ บริการกาแฟ น้ำดื่ม และอุปกรณ์ทางการแพทย์ฉุกเฉิน ไว้พร้อมให้ความช่วยเหลือประชาชนตลอด 24 ชั่วโมง โดยเส้นทางสุริยะวิถี เปิดบริการให้ประชาชนสัญจร ตั้งแต่เวลา 19.00 น. ของวันที่ 24 ธันวาคมที่ผ่านมา และจะเปิดในลักษณะเดินรถทางเดียว ขึ้นจากตาพระยาสู่ภาคอีสาน ในวันที่ 29 ธันวาคม 2564 - 1 มกราคม 2565 และจะเปิดให้ประชาชนเดินทางกลับสู่จังหวัดทางภาคกลางและภาคตะวันออก ในวันที่ 2 - 4 มกราคม 2565 เพื่อความคล่องตัวในการเดินรถ และลดอุบัติเหตุระหว่างเส้นทาง สำหรับการจราจรในเส้นทางตั้งแต่วันที่ 24 ธันวาคมที่ผ่านมาจนถึงปัจจุบัน มีปริมาณรถสะสม 2,354 คัน สภาพการจราจรคล่องตัว และไม่มีอุบัติเหตุเกิดขึ้นแต่อย่างใด ขณะที่ชาวบ้านในชุมชนและประชาชนที่สัญจรในเส้นทางดังกล่าว ได้ออกมาขอบคุณหน่วยงานภาครัฐที่ได้เปิดช่องทางพิเศษให้ประชาชนได้สัญจรในช่วงเทศกาลปีใหม่ ลดการสะสมของยานพาหนะได้เป็นอย่างมาก